የአሶሳ ዩኒቨርሲቲ በሃሰተኛ የትምህርት ማስረጃ የተቀጠሩ 20 ሠራተኞችን ከሥራ አባረረ
ተቋሙ ባካሄድው የማጣራት ሂደት ዋናውን የትምህርት ማስረጃ በተሰጣቸው የጊዜ ገደብ ውስጥ ለማቅረብ ያልቻሉ ተጨማሪ አራት ሠራተኞችንም በቅርቡ ከሥራ እንደሚያሰናበት አስታውቋል።የዩኒቨርሲቲው የሥነ ምግባር መከታተልና ፀረ-ሙስና ጽህፈት ቤት እንደገለጸው፥ በደረሰው ጥቆማ መሰረት የሠራተኞችን የትምህርት ማስረጃዎች ለማጣራት ጥረት አድርጓል። የጽህፈት ቤቱ ኃላፊ አቶ ያየህራድ አጥናፉ፥ የ216 አስተዳደር ሠራተኞችን የትምህርት ማስረጃ በሀገሪቱ የተለያዩ አካባቢዎች ወደሚገኙ የሙያ ብቃት ምዘና ማረጋገጫ ማዕከላት በመላክ ትክክለኛነቱን የማጣራት ሥራ መሰራቱን ተናግረዋል፡፡በተደረገው ማጣራትም 20 ሠራተኞች ሃሰተኛ የሙያ ብቃት ምዘና ማረጋገጫ አቅርበው፥ በዩኒቨርሲቲው እንደተቀጠሩ መረጋገጡን ኃላፊው አስረድተዋል፡፡ዋናውን የትምህርት ማስረጃቸውን እንዲያቀርቡ ከተጠየቁ ሠራተኞች መካከል ሌሎች አራት ሠራተኞች ማስረጃቸውን ማቅረብ ባለመቻላቸው፥ ከሥራና ከደመወዝ እንዲታገዱ መደረጉን ለኢዜአ ገልጸዋል።በአሁኑ ወቅት የትምህርት ማስረጃቸውን እንዲያቀርቡ የተሰጣቸው የጊዜ ገደብ በመጠናቀቁም ተቋሙ ከሥራ እንደሚያሰናብታቸው ነው አቶ ያየህራድ የጠቆሙት፡፡ዩኒቨርሲቲው ሃሰተኛ የትምህርት ማስረጃ ባቀረቡ ሠራተኞች ላይ እርምጃ የወሰደው በመንግስት ሠራተኞች አዋጅ ቁጥር 515/99 አንቀጽ 82 መሰረት ነው፡፡ባለፈው ዓመት ጉቦ ተቀብለው የሠራተኛ ቅጥር ሲፈፀሙ የነበሩ ሁለት የዩኒቨርሲቲው ሠራተኞች፥ ጉዳያቸው በክልሉ ፀረ-ሙስና ኮሚሽን መያዙንም አስታውሰዋል።ዩኒቨርሲቲው በሌሎችም ጉዳዮች ላይ እያደረገ ያለውን የማጣራት ሥራ ሲያጠናቅቅ፥ ለህዝብ ይፋ እንደሚያደርግ ኃላፊው ገልጸዋል -(ኤፍ ቢ ሲ) ፡፡